b'\n_START_ARTICLE_\nJejunkoira\n_START_SECTION_\nUlkon\xc3\xa4k\xc3\xb6\n_START_PARAGRAPH_\nJejunkoira on tyypillinen dingoa muistuttava puolivilli paariatyyppinen pystykorva ja samalla my\xc3\xb6s yksi suurimmista korealaisista koiraroduista. Sen koko vaihtelee pienest\xc3\xa4 keskikokoiseen, ja se on kahta sukulaisrotuaan (koreanjindonkoira ja sapsali) pienempi. Kallo on leve\xc3\xa4 ja korvat pystyt. H\xc3\xa4nt\xc3\xa4 on tuuhea, k\xc3\xa4rjest\xc3\xa4\xc3\xa4n py\xc3\xb6re\xc3\xa4 ja sel\xc3\xa4n ylle kiertynyt. Karvapeite on lyhyt, sile\xc3\xa4 ja tiiviisti ihonmy\xc3\xb6t\xc3\xa4inen. V\xc3\xa4ri vaihtelee suuresti yksiv\xc3\xa4risest\xc3\xa4 moniv\xc3\xa4riseen. Urosten keskim\xc3\xa4\xc3\xa4r\xc3\xa4inen s\xc3\xa4k\xc3\xa4korkeus on 48 cm ja narttujen 47 cm. Uroksilla keskim\xc3\xa4\xc3\xa4r\xc3\xa4inen paino on 15 kg ja nartuilla 13 kg, mutta jotkin korealaiset l\xc3\xa4hteet ilmoittavat painoksi per\xc3\xa4ti 20-25 kg. Rakenteeltaan nartut ovat kettumaisia ja urokset l\xc3\xa4hes identtisi\xc3\xa4 susien kanssa. Rotu muistuttaa suuresti koreanjindonkoiraa aina kokoa ja v\xc3\xa4rityst\xc3\xa4 my\xc3\xb6ten, sill\xc3\xa4 erotuksella ett\xc3\xa4 ensiksi mainitun h\xc3\xa4nt\xc3\xa4 osoittaa harjamaisesti yl\xc3\xb6sp\xc3\xa4in.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nJejunkoira on luonteeltaan tyypillisesti lempe\xc3\xa4 ja ketter\xc3\xa4 mets\xc3\xa4styskoira, josta voi ty\xc3\xb6skentelyn aikana tulla jopa aggressiivinen. Siit\xc3\xa4 saa my\xc3\xb6s uskollisen vahtikoiran.\n_START_SECTION_\nAlkuper\xc3\xa4\n_START_PARAGRAPH_\nRotu on nimens\xc3\xa4 mukaisesti kotoisin Jejun saarelta Koren niemimaasta etel\xc3\xa4\xc3\xa4n. Sen uskotaan saapuneen maahan Kiinasta noin 1000 eaa. Se polveutuu suurella todenn\xc3\xa4k\xc3\xb6isyydell\xc3\xa4 dingosta, mutta sen t\xc3\xa4m\xc3\xa4n sukulaisuussuhteen geneettisest\xc3\xa4 osuudesta nykyp\xc3\xa4iv\xc3\xa4n\xc3\xa4 tiedet\xc3\xa4\xc3\xa4n vain v\xc3\xa4h\xc3\xa4n. On selvi\xc3\xa4 merkkej\xc3\xa4 jotka osoittavat sill\xc3\xa4 olevan yhteisen alkuper\xc3\xa4n koreanjindonkoiran kanssa. _NEWLINE_Etel\xc3\xa4-Koreaan saavuttuaan rodusta tuli armeijakoira, mink\xc3\xa4 j\xc3\xa4lkeen sit\xc3\xa4 k\xc3\xa4ytettiin ruokana. Viimeksi mainitun takia se oli v\xc3\xa4h\xc3\xa4ll\xc3\xa4 kuolla sukupuuttoon, kunnes vuonna 1986 se elvytettiin uudelleen vain kolmesta j\xc3\xa4ljell\xc3\xa4 olleesta yksil\xc3\xb6st\xc3\xa4. Vuonna 2010 se nimettiin osaksi kansanperint\xc3\xb6\xc3\xa4, mink\xc3\xa4 johdosta sit\xc3\xa4 voidaan suojella tehokkaammin my\xc3\xb6s kansallisella tasolla. Korean maatalousyhdistys aikoo anoa sille my\xc3\xb6s kansallisaarteen asemaa._NEWLINE_Nykyisin jejunkoiraa k\xc3\xa4ytet\xc3\xa4\xc3\xa4n l\xc3\xa4hinn\xc3\xa4 m\xc3\xa4yrien, kauriiden ja fasaanien mets\xc3\xa4stykseen, ja se tunnetaankin tarkasta haju-, kuulo- ja n\xc3\xa4k\xc3\xb6aististaan. Koska Koreassa ei ole yht\xc3\xa4 tarkkoja el\xc3\xa4insuojelulakeja kuin l\xc3\xa4nsimaissa, jalostukseen k\xc3\xa4ytett\xc3\xa4vien narttujen ensimm\xc3\xa4inen pentue teetet\xc3\xa4\xc3\xa4n yleens\xc3\xa4 aikaisintaan 9 kuukauden i\xc3\xa4ss\xc3\xa4 ja viimeist\xc3\xa4\xc3\xa4n 11 kuukauden i\xc3\xa4ss\xc3\xa4. Nykyisin Koreassa on tilastoitu el\xc3\xa4v\xc3\xa4n 103 jejunkoiraa, joista syyskuussa 2010 vain 69 arvioitiin olevan puhdasrotuisia.'